Folketing
2011-01-27

Det siger man altså nu at man ikke har, og den erkendelse må vi selvfølgelig tage til efterretning. Når vi så kigger på, hvad det er, man skal have undersøgt, kan vi selvfølgelig filosofere over, hvorfor man udvælger de områder, man vælger. Jeg kan forstå, at ålegræsværktøjet skal udsættes for en grundig analyse. Muligvis hænger det sammen med den anden formulering om, at man skal inddrage base line, fordi man ligesom siger, at hvis man nu finder en anden måde at gøre det her op på, kan det være, at man når frem til, at man har nået nogle resultater tidligere, som ikke kunne ses ved hjælp af ålegræsværktøjet. Selvfølgelig har man det problem, når man nu går i gang med det her arbejde, at ganske vist siger Landbrug & Fødevarer, som har stor indflydelse på i hvert fald et af de partier, der er med i det her arbejde, at det der med ålegræs kan man ikke bruge.